KIRJALLINEN KYSYMYS E-2036/02 esittäjä(t): Erik Meijer (GUE/NGL) komissiolle. Halpalentoyhtiöt alentavat kulujaan turvallisuusmääräyksiä kiertämällä.



Virallinen lehti nro 309 E , 12/12/2002 s. 0190 - 0190



KIRJALLINEN KYSYMYS E-2036/02 esittäjä(t): Erik Meijer (GUE/NGL) komissiolle (10. heinäkuuta 2002) Aihe: Halpalentoyhtiöt alentavat kulujaan turvallisuusmääräyksiä kiertämällä 1. Onko komissio tietoinen brittiläisessä The Times -sanomalehdessä mainitusta Chirpin (Confidential Human Factors Incident Reporting Programme) selvityksestä, jonka mukaan nimeltä mainitsemattomien halpalentoyhtiöiden lentäjiä painostetaan pysymään tiukoissa aikatauluissa reagoimalla aggressiivisesti lennonjohtajien antamiin ohjeisiin, minkä vuoksi he lähestyvät liian kovalla vauhdilla lentokenttää, kääntyvät määräyksiä jyrkemmin ja lentävät kiellettyjen alueiden, kuten asuinalueiden, yli? 2. Voiko komissio vahvistaa esimerkiksi Eurocontrolista saatujen kokemusten perusteella että käyttäytyminen on ollut vaarallista ja että siihen syyllistyvät etenkin yhtiöt, jotka tarjoavat matkustajille huokeita lentoja? 3. Miten turvallista on, että halpalentoyhtiöt lennättävät kalustoaan yksitoista tuntia päivässä toisin kuin kansalliset lentoyhtiöt, joiden koneet lentävät vain kahdeksan tuntia päivässä? 4. Mitä mahdollisuuksia on tällä hetkellä siihen, että niitä lentoyhtiöitä, jotka syyllistyvät kohdissa 13 mainittuun toimintaan, kiellettäisiin liikennöimästä jäsenvaltioiden ilmatilassa? 5. Miten komissio aikoo suojella paremmin matkustajia ja lentokentän ympäristössä asuvia asukkaita kasvaneelta vaaralta, joka aiheutuu siitä, että huomattava kustannusten vähentäminen on tärkeämpää kuin turvallisuus? Lähde: De Volkskrant, 19. kesäkuuta 2002 Loyola de Palacion komission puolesta antama vastaus (22. elokuuta 2002) 1. Komissio ei saa automaattisesti kopioita selvityksistä, joita laaditaan Yhdistyneessä kuningaskunnassa toimivan CHIRP-ohjelman (Confidential Human Factors Incident Reporting Programme) yhteydessä. Lennonvalvonnan piiriin kuuluvia lentokoneita ohjaavien lentäjien on lennettävä kussakin tilanteessa sovellettavien sääntöjen mukaisesti. Lennonjohto-organisaatiot ryhtyvät toimenpiteisiin, jos sääntöjä rikotaan ja erityisesti jos sääntöjen rikkominen johtaa turvallisuuden huononemiseen. 2. Jos lentäjä ei ole noudattanut kaikilta osin sovellettavia sääntöjä, alueen lennonjohto-organisaatio puuttuu asiaan välittömästi yhteistoiminnassa lentäjän oman lentoyhtiön sekä sen kansallisen sääntelyviranomaisen kanssa, joka on myöntänyt kyseiselle lentoyhtiölle liikennöintiluvan ja kyseiselle lentäjälle lentoluvan. Komissiolle ei ole tähän mennessä tehty yhtään ilmoitusta siitä, että nk. halpalentoyhtiöt olisivat toimineet muista lentoyhtiöistä poikkeavalla tavalla. 3. Ei ole näyttöä siitä, että lentokoneen käyttäminen useampien tuntien ajan tietyn ajanjakson aikana vaikuttaisi turvallisuuteen, mikäli turvallisuusvaatimuksia noudatetaan kaikilta osin. 4. Kun lentoyhtiö ei noudata turvallisuusmääräyksiä, kansallinen lentoturvallisuusviranomainen tutkii tapauksen ja voi päättää evätä kyseisen lentoyhtiö liikennöintiluvan väliaikaisesti tai kokonaan. 5. Komissio on tehnyt ehdotuksen Euroopan lentoturvallisuusviranomaisen perustamisesta, ja ehdotus on otettu vastaan myönteisesti. Viraston päätehtävänä on saada aikaan ja ylläpitää korkea ja yhdenmukainen siviili-ilmailun turvallisuustaso Euroopassa.